बिजली का कटना, बिल में गड़बड़ी, नए कनेक्शन में परेशानी, ऑल वुमन कस्टमर केयर की महिलाएं सुलझातीं सारी उलझनें
नोएडा पावर कॉरपोरेशन लिमिटेड (NPCL) ने उत्तर प्रदेश में पहला और देश का दूसरा ऑल वुमन कस्टमर केयर की शुरुआत की है। इसे महिलाएंं संचालित कर रही हैं।
पेट्रोलियम रिफाइनरी, पावर, माइंस जैसे सेक्टर पुरुष अधिकारियों के दबदबे से चलते हैं। पावर सेक्टर में तो काम करने वाले कर्मियों में 75 से 80% तक पुरुष ही होते हैं। ऐसे में नोएडा पावर कंपनी लिमिटेड (NPCL) ने उत्तर प्रदेश में पहला और देश का दूसरा ऑल वुमन कस्टमर केयर की शुरुआत की है। इससे पहले पावर सेक्टर में टाटा पावर ने मुंबई में देश का पहला ऑल वुमन कस्टमर रिलेशंस सेंटर खोला था।
3 अप्रैल को ग्रेटर नोएडा के टेकजोन-4 में NPCL के ऑल वुमन कस्टमर केयर ऑफिस की शुरुआत हुई है।
आज भास्कर वुमन की ये मैं हूं सीरीज में इस सेंटर का दारोमदार संभालने वाली महिलाओं से हम रूबरू हो रहे हैं-
सात महिलाओं की टीम को लीड कर रही मेघना 
मैं मेघना दोसी, नोएडा पावर कंपनी लिमिटेड में बिजनेस एक्सीलेंस, कस्टमर रिलेशंस और CSR की हेड हूं। NPCL में 11 डिपार्टमेंट हैं जिसमें एक डिपार्टमेंट को महिला का नेतृत्व मिला है।
जहां तक पावर सेक्टर की बात है तो इसमें कोई दो राय नहीं कि इस फील्ड में शुरू से ही पुरुषों का बोलबाला रहा है। अर्नस्ट एंड यंग की रिपोर्ट देखें जिसमें बताया गया है कि भारत के एनर्जी सेक्टर में महिलाओं की भागीदारी महज 8% है।
मैं जब पावर सेक्टर में आई तब महिलाओं का रिप्रेजेंटेशन बहुत कम था। लेकिन जैसे-जैसे अवसर बढ़ते गए, महिलाएं भी इस सेक्टर में आने लगीं।
महिला दिवस पर वुमन कस्टमर केयर सेंटर खोलने का सोचा गया 
वुमन कस्टमर केयर सेंटर खोलने का आइडिया महिलाओं को सशक्त करने के विचार से ही आया। जब वुमंस डे आता है तो महिलाओं के काम को याद किया जाता है। जबकि मेरा मानना है कि 365 दिन महिलाओं की मेहनत का सेलिब्रेशन होना चाहिए।
आगे बढ़ने से पहले खबर से जुड़े इस पोल में शामिल होते चलिए-
इस साल महिला दिवस पर हमने सोचा कि क्यों न पूरी तरह से वुमन कस्टमर केयर ऑफिस की शुरुआत की जाए। एक ऐसा सेंटर जिसे महिलाएं ही मैनेज करें और महिला ही लीड करें। 10 दिनों के अंदर इस प्लान पर काम शुरु हो गया। न केवल कस्टमर रिलेशंस ऑफिसर और मैनेजर बल्कि सेंटर में गार्ड भी महिला को रखने का फैसला लिया गया।
NPCL का मेन कस्टमर केयर सेंटर ग्रेटर नोएडा के नॉलेज पार्क -1 में काम कर रहा है। यहां भी महिलाएं हैं लेकिन टेकजोन -4 में खुले सेंटर को महिलाएं ही चला रही हैं। पिछले 18-19 दिनों में कस्टमर्स का भी अच्छा फीडबैक मिला है।
जो महिलाएं नए कनेक्शन लेने या बिजली बिल से जुड़ा कोई काम कराने के लिए ऑफिस आने से हिचकती थीं वो भी अब इस सेंटर में आती हैं। उन्हें महिला कर्मियों से बात करने में आसानी होती है। शहरी या ग्रामीण किसी भी इलाके से लोग पहुंचते हैं तो लोग वुमन सेंटर देखकर खुश होते हैं।
NPCL की सीनियर एक्जीक्यूटिव से भी हुई मुलाकात। 
पहली शादी नहीं चली, वर्किंग वुमन बनी 
मैं स्वरुपिका श्वीवास्तव NPCL में असिस्टेंट ऑफिसर हूं। झांसी की रहने वाली हूं। 2018 से NPCL में काम कर रही हूं। मेरी 14 साल की एक बेटी है। वह मेरे पेरेंट्स के साथ झांसी में रहती है। 10वीं में पढ़ती है। जब उसका जन्म हुआ था उसके कुछ समय बाद ही मेरी शादी नहीं चल सकी।
तब मम्मी-पापा ने काफी सपोर्ट किया। पति से अलग होकर मैंने 2010 से जॉब करना शुरु की। कई बड़ी कंपनियों में काम किया। बेटी को पढ़ाना-लिखाना मेरे जीवन का लक्ष्य बना। मेरे पेरेंट्स ने कहा कि दूसरी शादी कर लो, लेकिन मैं अपनी बेटी के भविष्य को लेकर कंप्रोमाइज करने को तैयार नहीं थी।
मेरे लिए मेरा करिअर और मेरी बेटी का भविष्य दो महत्वपूर्ण जिम्मेदारियां हैं। लेकिन मैंने 12 साल के बाद शादी करने का सोची। मुझे मेरे हसबैंड का पूरा सपोर्ट है।
बुजुर्ग महिला बोलीं-मैं खुद ऑनलाइन पेमेंट करूंगी
मेरा मानना है कि ऑल वुमन कस्टमर केयर सेंटर महिला ग्राहकों को बेहतर तरीके से डील कर पाता है। पिछले दिनों एक बुजुर्ग महिला आईं, उन्हें बिल पेमेंट को लेकर बहुत दिक्कत आ रही थी। हमने उन्हें बताया कि आप अपने बच्चों से पेमेंट करा सकती हैं। तब उन्होंने कहा कि मैं खुद से करूंगी। इंडिपेंडेंट होकर काम करना चाहती हूं और ऑनलाइन पेमेंट कैसे करते हैं ये भी सीखना चाहती हूं। उन्हें हमने ऑनलाइन पेमेंट करना सिखाया जिसे सीखने के बाद वो बहुत खुश होकर हमारे सेंटर से गईं।
13 साल से पावर सेक्टर में हैं आगरा की मनीषा 
मैं मनीषा गुरनाली, आगरा की रहने वाली हूं। ग्रेजुएशन के बाद जब मैंने नौकरी करने का फैसला किया तब पावर सेक्टर के बारे में कोई खास समझ नहीं थी। मुझे लगता था कि पावर, डिस्ट्रिब्यूशन, इंफ्रास्ट्रक्चर से जुड़े काम पुरुषों के हैं। लेकिन जब मेरा प्लेसमेंट एक बिजली कंपनी में हो गया, तो सारे कंफ्यूजन दूर हो गए। आज मुझे पावर सेक्टर में 13 साल का अनुभव हो गया है। 2019 से NPCL में काम कर रही।
महिला कस्टमर को हो रही आसानी 
जब मैंने टेकजोन-4 में वुमन कस्टमर केयर सेंटर खुलने की बात सुनी तो बेहद खुशी हुई। इस सेंटर से महिला उपभोक्ताओं को सबसे ज्यादा फायदा हुआ है। मैं यह कह सकती हूं कि महिलाएं बेहतर तरीके से ग्राहकों की समस्याओं को समझ पाती हैं और उन्हें समझा भी पाती हैं।
कस्टमर केयर में नए कनेक्शन से जुड़े मामले ज्यादा आते हैं। कभी किसी का बिल अधिक आ जाता है, तो कभी टैरिफ या बिलिंग रिलेटेड इश्यूज आते हैं। हम कस्टमर को बिल संबंधी सारी गड़बड़ियों के बारे में समझाते हैं। कई बार टेक्निकल फॉल्ट होते हैं। कस्टमर को ठीक से समझाना भी मुश्किल होता है लेकिन वुमन कस्टमर केयर पर लोगों को लगता है कि यहां उनकी समस्या हमदर्दी के साथ सुनी जाएगी और उन्हें हल भी सही सुझाए जाएंगे।
स्ट्रगल से ही सीखने को मिलता है
मैं सृष्टि धवन आगरा की रहने वाली हूं। लगभग एक साल से NPCL मैं हूं। जब पावर सेक्टर में आई तो जानती थी कि यह इसेंशियल सर्विसेज है। इसलिए ये एक जिम्मेदारी का काम है। मेरा मानना है कि जीवन में स्ट्रगल करना ही पड़ता है। सब कुछ ऐसे ही मिल जाएगा तो सीख नहीं पाएंगे। बात जब महिला की हो तो स्ट्रगल कुछ ज्यादा ही होता है। लेकिन अब हालात बदल रहे हैं। महिलाएं मेहनत करके आगे आ रही हैं और अपने भविष्य को सेफ और सेक्योर बनाना चाहती हैं।
पावर सेक्टर के बारे में कुछ नहीं जानती थी, आज टीम लीड कर रही 
मैं नेहा रॉय, दिल्ली में पली-बढ़ी। देश की राजधानी में ही पढ़ाई-लिखाई हुई। MBA किया। इसके बाद टाटा पावर में काम शुरू किया। तब पावर सेक्टर के बारे में कुछ नहीं जानती थी। धीरे-धीरे काफी कुछ सीखा, कई पोजिशंस पर काम किया। आज NPCL में टीम को लीड कर रही। ऑल वुमन कस्टमर केयर की मैनेजर हूं।
मेरा मानना है कि काम के मामले में महिलाओं की प्रोडक्टिविटी अधिक होती है। वो कस्टमर्स से ज्यादा बेहतर तरीके से कनेक्ट कर पाती हैं।
MCA करने के बाद पावर सेक्टर में आई 
मैं किरणजीत कौर, NPCL में सीनियर एक्जीक्यूटिव हूं। दिल्ली से हूं। हर दिन छतरपुर से 2 घंटे की दूरी तय करके यहां आती हूं। दिल्ली यूनिवर्सिटी से इकोनॉमिक्स में ग्रेजुएशन करने के बाद मैंने MCA किया। फिर पार्ट टाइम MBA किया। इसके बाद पावर सेक्टर से जुड़ी। आज 12 साल से पावर सेक्टर में काम कर रही हूं।
NPCL का ऑल वुमन कस्टमर केयर सेंटर महिला सशक्तिकरण की एक बेहतरीन तस्वीर पेश करता है। ऐसा कोई भी सेक्टर नहीं हैं जहां महिलाएं जिम्मेदारी के साथ अपनी कार्यक्षमता नहीं दिखा सकतीं। बिजली के करंट की तेजी सिर्फ तारों में ही नहीं, इस सेंटर की महिलाओं के काम करने के परफेक्ट अंदाज में भी दिखती है जहां से कस्टमर पूरी तसल्ली के साथ अपने घर लौटता है।